Peter Skaarup (DD), 2025-04-24:
Det her lovforslag er jo sådan lidt et bunkeforslag, kan man godt kalde det.
Som indledning vil jeg sige, at vi synes, at det er lidt en uskik, at regeringen og måske også nogle gange tidligere regeringer, men i hvert fald den her regering kommer med lovforslag, hvor alt muligt forskelligt er samlet, og hvor man med fordel kunne tage enkeltelementer ud og så behandle dem for sig.
Men det er sådan, det er, og så må vi jo tage stilling til forslaget, som det ligger.
Man kan sige, at det mest markante indhold i lovforslaget omhandler en væsentlig ændring af udlændingelovens § 19, stk. 7, nemlig reglerne for, hvornår en ægtefællesammenført udlænding kan få selvstændigt opholdsgrundlag i Danmark efter at have forladt et forhold præget af vold.
Konkret lægges der op til, at bevisbyrden vendes.
Hidtil har det været et krav, at kvinden eller manden selv skal kunne dokumentere baggrunden for, at hun eller han har forladt forholdet på grund af vold.
Med det her lovforslag indfører man så en formodning om, at vold er årsagen, hvis volden er godtgjort, og det vil så i praksis sige, at det vil være langt lettere at opnå selvstændigt ophold i Danmark på den baggrund.
Hvis vi skal kigge på det, bliver det sådan med en vis bekymring, og det er simpelt hen, fordi vi i Danmarksdemokraterne er optaget af, at vi skal have stramme regler på udlændingeområdet.
Derfor ser vi med bekymring på det forslag, der ligger her.
Vi har selvfølgelig stor forståelse for, at kvinder og mænd i voldelige forhold ikke skal tvinges til at bo hos en partner af frygt for at miste opholdstilladelsen og af frygt for vold i det hele taget, men vi mener, at det kniber med balancen i det her lovforslag.
Den er ikke rigtig.
For man lemper jo altså dokumentationskravet, og man vender bevisbyrden, så man åbner for risiko for misbrug af de her regler.
Det kan godt være, at det ikke sker, men det kan også godt være, at det sker, altså at der forekommer misbrug, og det vil jo i praksis sige, at man gør det langt lettere at opnå ophold i Danmark, uden at der nødvendigvis er tale om voldstilfælde, der er meldt til politiet, eller som er dømt ved en domstol.
Det er specielt det, der gør, at vi er bekymrede.
Vi skal selvfølgelig hjælpe dem, der er voldsramte, og det gør vi også i dag med den gældende lovgivning.
Det kan være, man kan ændre nogle ting og justere nogle ting, som gør, at man endnu bedre kan hjælpe nogle, der er voldsramte, men det må ikke ende sådan, at en familiesammenført uden videre kan opnå selvstændigt ophold i Danmark uden en grundig vurdering og reel dokumentation.
Der lemper man altså ved den her omvendte bevisbyrde på en måde, som kan være problematisk.
Derudover kan jeg sige, at for os i Danmarksdemokraterne er det også et grundlæggende princip, at man skal vende hjem, hvis man ikke længere har et beskyttelsesbehov.
Der frygter vi, at det her forslag kan udvande det princip, og at man reelt gør Danmark til en mere attraktiv asyldestination.
Jeg behøver nok næsten ikke at sige det, men det er i hvert fald ikke Danmarksdemokraternes politik, at vi begynder at lempe på reglerne, sådan at man ikke vender hjem, hvis man ikke længere har et beskyttelsesbehov.
Vi anerkender som sagt intentionerne med lovforslaget, men vi mener, at balancen er uheldig, og derfor kan vi ikke støtte forslaget.
Så er der nogle andre ting i det her lovforslag, som jeg ikke når at komme meget ind på.
I det store hele er det, man gennemfører på en række andre områder, fornuftige tiltag.
Havde jeg dobbelt taletid eller noget i den stil, kunne jeg godt lige fortælle lidt mere om det, men gør jeg det, tror jeg, at formanden lige pludselig rejser sig op eller gør et eller andet, der betyder, at jeg ikke bør fortsætte.
Så jeg stopper her.